
شمالي Acapella  
شاميلي لالي يا هوالي لديرة شاميلي لالي يا رويليلوووو
ع لالي للبواب هولولم تفتح شاميلي لالي يا رويليلوو
وانا ليلالبعث ماعلي لريح الشاميلي لالي يا رويليلووو
ياصليلار ويدورليللي على لحبيلي لابا يا رويليلووو

يا هيواللي روح سلللملي على للهم يا رويليلووووو
و طالالالت الغربه الليله واشتقنا ليلي للهم يا رويليلوووو

كنا مسعدين ومليحين وعايشين بأرضينا ويا بأي ما أحلانا
يا طيرلرش روح للي للحبابي واصلللهم يا رويليلوووو
واصلللهم ودورللي على ناسلللهم يا رويليلوووو
وسلللملي على اللي للمحبوب ميلللهم يا رويليلوو
الخير الي كنا في ماكَنش حدا فيه!
شاميلي لالي يا هوالي لديرة شاميلي لالي يا رويليلوووو
ع لالي للبواب هولولم تفتح شاميلي لالي يا رويليلوو
وانا ليلالبعث ماعلي لريح الشاميلي لالي يا رويليلووو
ياصليلار ويدورليللي على لحبيلي لابا يا رويليلووو

رشيدة
كنا الصبر نقطّع ونوكل – المشمش نسطّحه ونعمله قمر الدين – ونلعب بالكروم.
كان القمح بالدار 
الشعير بالدار 
أكل الدواب بالدار 
البندوره - الفول - البيض - السمن - البن ومشتقته بالدار
كل شي كان موجود عنا ما كُنّاش فقرا!"

هيك بتقول رشيدة عن بلدها عراق المنشية... كانت الناس مرتاحة ومبسوطة. 
وكانت عراق المنشية قرية كبيرة وموقعها جنب الفالوجة وجاي بالنص بين شمال البلاد وجنوبها. بيوتها معظمهم طينه مش كلها معقودة بس المدرسة – مدرسة الأولاد- كانت حجر وكانوا رح يعملوا وحدة للبنات كمان.
والبلد مقسمة بين 5 حمايل: الطيطية – الجوابرة – ابو محيسن – البداوي والفضيلات.
جدها فضيلات  عنده 1500 دونم غير الغنم – وكان يضمّن الأرض وبأخد نسبة. وستها كانت تحلب الغنمات وتعمل لبن وزبدة من الحليب والصبح لما تخبز كانت تحط من الزبدة على الرغيف السخن 
وتقول "خذو كلو يا جدة". 
أبوها واعمامها عندهم دكاكين – بيشتغلوا فيهم هُمّه ونسوانهم وكان معروف بالبلد انه نسوان الفضيلات خص نص ما بيطلعن على حصيده ولا على خلا بس بيساعدوا جيزانهن بالدكاكين. 



أبو ناصر
 آخ ع البلاد وع ريحة لبلاد والخيرالي كنا فيه ايام لبلاد ، القمح انواع  نطحن ونعجن ونخبز، حبة الحمص قد 3 حبات من حمص اليوم، والا التين تين وتع تفرج، اسوادي وحماري وشهامي وبهاري، اشي من اللي صعب تلقى مثله اليوم. عليم الله طعم التينات لسى ع لساني.
والا العنب خليلي ويافاوي وحمداني وبيروتي وسلطي، اشي بستوي بدري واشي بتأخر.. والزيتون والصبر والسدر.. خيرات الله كلها بكت في بلادنا 
آخ.. خليني احكي لكم قصتي أنا "محمد حسين القاضي"، "أبو ناصر"، انولدت في قرية كوكبا قضاء غزة سنة 36م.  ولدت في بيت كان اكبر بيت في البلد .. بيوت بلدنا من طين وقش وما  فيها ولا بيت حجر. وبيتنا أكبر بيت في القرية، في بيتنا كانت مضافة القرية ، كان يُسموها المقعد، يجوا الختايره ويقعدو يشربوا قهوة سادة ويسولفو. 
جنب مدرستنا كان في شارع مسفلت (مزفت)  كانت تمرق منه سيارات  وشاحنات اليهود كانت توصل امدادات وأكل ومرات سلاح  لليهود لمستعمرة الناقبة ومستمعرات الجنوب.  بتذكر انه في سنة ال44  وكان عمري 8 سنين، مرقت شاحنة وهجمنا عليها بالحجارة، هذه أول ثورة حجار بعرفها، قبل انتفاضة الحجارة في الـ 87. 
ومن اللي بتذكره وأنا طفل إنه مختار مستعمرة الناقبة كان صهيوني حاقد زي "بن غوريون" اجا مرة بده يعمل حركة استعراضية ويرهب الناس. فأجا راكب سيارة جيب، وعليها رشاش (فيكرز). يومها الشيخ ربيع الحج وهذا شيخ خريج الأزهر، كاين عنده بارودة عصملية، من اللي بطخين طلق طلق. هالشيخ زم بارودته وصوب ع المختار، دِبّ أجت الرصاصة في راسه. 
اجوا العصابات الصهيونية بدهم يقتحموا البلد يثأروا له، ووقفوا بعيد عن القرية شي  500 - 600 متر، طلعولهم شباب البلد وصارت معركة، استمرت حوالي 20 ساعة طوول الليل ولثاني يوم للساعة ال 11 ، وع صوت الطخ هبت  نجدات كثيرة من القرى المحيطة. مهي الناس بكا عندها نخوة وحمية. و صمدت بلدنا وما قدروا  يتقدموا متر واحد.

رشيدة
كانت رشيدة عمرها 11 سنة لما سلموا الإنجليز لبلاد لليهود بال48 وبتذكر انه قبل ما يسلموها كانوا عصابات اليهود تتعدى عهالناس أكثر وأكثر وبريطانيا تدشرهم. وقتها أهل البلد معهمش سلاح ملتهيين بالأرض بس لما شافوا هيك لموا حالهم كل 3- 4 واشتروا سلاح ليقاوموا العصابات الاسرائلية. 
والانجليز لما انسحبوا وسلموا السلاح كله- الخفيف والثقيل! وقتها وبسرعة دخلت الجيوش العربية وما شافوا غير عراق المنشية مليانة جيش مصري وسوداني! السوداني قعد في حارة الطيطية وباقي عراق المنشية كانت جيش مصري- دخل على فلسطين بين 3 – 4 ألاف جندي مصري و 1/3 الجيش هاد قعد بعراق المنشية. 
لما دخل الجيش كانت امداداتهم ضعيفة – أبوها على طول راح على الخليل يجيب بضاعة وهو راجع لقا 8 جمالين بجمالهم لامّين من القرى وجايين يساعدوا الجيش. بعد ما نزّلوا الأغراض قالوا لأبوها الشيخ حسين –"شو رأيك يا شيخ حسين تيجي معنا؟" وطلع معهم يجيبوا مونه للجيش. قالّهم "يومين ثلاث وبرجع" بس هداك كان أخر يوم بشوفوه... بعدها البلد اتحاصرت وما حد عرف شو صار بالشيخ حسين. 
وبلّش هجوم قوي من اليهود، ولما ما اجا خبر عن ابوها انتقلوا رشيدة وعيلتها على دار سيدها الكبيرة - دارهم بنص البلد وكبيرة ملانه غرف... 
غرفة للعيله  
غرقة للكنه 
غرفة لخالها العزابي  
وغير اللى للغنم 

واخذوا غرفة من غرف الدار الكتيرة. 


لمين هالدار الكبيرة
 (راست)

لمين هالدار الكبيرة اللي على جال الطريق
هذي إلك يا أبو محمد والعطشان يبل الريق
لمين هالدار الكبيرة اللي على جال الطريق
هذي لك يا ابو محمد والعطشان يبل الريق

(ناي – بيت واحد اللحن الثاني)

لمين هالدار الكبيرة اللي حواليها برقوق 
هذي إلك يا أبو محمد ديما دام فيها المبروك
لمين هالدار الكبيرة اللي على جال الطريق
هذي إلك يا أبو محمد والعطشان يبل الريق




رشيدة
ومع الحصار وانقطاع الامدادات التمّوا مخاتير البلد من ال5 حمايل واتفقوا يساعدوا الجيش وصاروا يلمّوا صاع من كل دار. شو ما عندهم بياخدوا: قمح، شعير، ذرة. اللّي يلمّوه يحطوه بدار كبيرة بنص البلد – يخلطوه سوى وتيجي النسوان تطحنة غاد -  الا الّلي عندها رحاها تطحن حصتها وتبعتها مطحونة. وبتتذكر رشيدة انه البيت هاد كان  مستهدف ويطخوا عليه اليهود- وفي نسوان استشهدوا وهن عم بيطحنوا. 
وطوّل الحصار ... وانقطع الخشب عن الفْران ... اتفقوا المخاتير يهدّوا خشب غرفة وحدة من كل دار أهلها طلعوا – هيك الفرن بضل شغال ومنه اهل البلد بتبقى بيوتهم لحد ما يرجعوا. 
الاسرائيلية كانوا يفوتوا على بلد والمصريين يتصدولهم ويطَلّعوهم ويوم ما يطلعوا بتذكر رشيدة انه يخبّروا بالwireless انهم طلعوا وتيجي الطيارات وتقصف عليهم، همّه، يتخبوا ولما تروح الطيارات يكون الغنم متطاير ولحمه مرمّى بكل مكان. مرة خالها هند تشوف هيك وما يهونلها  وتلف على جوزها: "اطلع اذبح يا محمود؟"  
وقبل ما يرد محمود يكون جدها رادد "والله ما بتوْصلهيم ... اصبّح اجر زلم ولا غنم؟! في المال ولا في العيال... اصحوا حد يرد عليها"!
بس هند ما ردّت- وبدون ما حد يشوف أخدت سكّين وطلعت. وبعد شوي سمعوا الطيارات وبلّش القصف "بوف- بوف – بوف " وامها تعدهم 1-2-3 4- 5- ززز وتوصل 20 وتخربط ومرت الثواني والدقائق كانهم ساعات ولما هديت السما وبطّل في أي صوت سمعوا هند بتصيح "يا ولادي ... يا بناتي" وبتركض للدار وشيلتها واقعة وشعرها صاير كته بيضة. 

حضنها أبو محمود وقالّها "مش قلنا بالمال ولا بالعيال! انت مش رخيصة علينا، بدنا نطلع بالاولاد وفيكوا والمال هاد بيتعوّض".



أبو ناصر 
بتذكر مليح قصة دخول الجيوش العربية لفلسطين. مهم أجو عنا وقعدوا في حوش الدار، والقيادة عسكروا في مركز عراق السويدان، هذا مركز مَبني على تلة كان للشرطة بنوا الانكليز في الثلاثينات (حصن تيغارت).
اللي بدي اقوله إنه الناس كانوا مبسوطين، ومرحّبين بالجيش، معلوم مهم جايين فازعين لفلسطين وبدهم ينقذوها من الاحتلال.. بكا أكل الجيش وشربه من الناس، الذبايح ذبايح وحمام وفراخ وخبز طابون ولبن .. والجود من الماجود.
   كنت أروح ع الحمار ع مركز عراق السويدان، توديني امي وابوي الله يرحمهم، ويكون الخُرج  الشكتين معبا من خبز الطابون .. اش شو خبر !! ريحته لليوم بتعن ع بالي، واوخذ لبن مخيض، وبيض ولبنةومن هالموجود، نطعهم وشو بدهم حاضرين. كان يلاقيني واحد اسمه الزابط جمال .. في وقته ما كنا بنعرف مين جمال عبد الناصر) المهم كان يلاقيني ويوقولي:: (جِبْت لنا إيه يا عيّل؟) آه شو بكى ينبسط بالّلبن وخبز الطابون. 
 ايام الحرب كان الجيش المصري يقصف المستعمرات بالمدفعية ويقوم باقتحامها وبعد ما يقتحم أكثر من نصفها تيجيه الأوامر بالانسحاب!  مكناش نفهم ليش. 
  في آخر هديك الفترة اجا للصهاينة نجدات كثيرة من الشمال، وشنّوا هجوم على مركز عراق سويدان. وانسحبوا المصريين للفالوجة.
كانت الضربة القاصمة أيام حصار الفالوجة.. تحاصر الجيش المصري وجاعت الناس بفعل الحصار بس رفضوا الاستسلام. ايامها أجا الخبر للجيش اللي في حوش دارنا معسكرين، إنه اليهود صاروا قراب من البلد .. وانه لازم تطلع النسوان والأطفال مشان الشباب تتولى صد الهجوم.. أنا واختي كُنا من جملة اللي طلعوا مع الناس.. كان عمري 12 سنة.




رشيدة 
وفي يوم على المغرب الجيش المصري كان عم بيحارب ومدّت المعركة للّيل والاسرائيلية انقسموا قسمين  ولفّت مجموعة منهم على حارة الطيطية محل ما الجيش السوداني  وهناك وهمه نايمين ذبحوهم ودخلوا البلد – لموا الكل وحطوهم الرجال لحال والنسوان لحال كل مجموعة ببيت وبقيت المعركة شغّالة للصبح وما حد فيهم عارف اشي. على الصبح  هدي الطخ وانفتحت البواب الكل قاعد محله لسمعوا البيك "طه" قائد القوات المصرية ببقولّهم يطلعوا ... الكل طلع عم ببكبّر... واليهود شردت. 

وضلت البلد صامده وبقيوا على هالحال 10 أشهر الجيش بيحمي بالبلد والبلد قايمة بالجيش. 

ما قدروش يفوتوها بالمرة – ما قدروش يفوتوها عراق المنشية. 

	


دوس مانت دايس عالزناد
 (بيات) 

(تقطيع) دوس مانتا دايس ع الزناد		نفدي القدس ونابلس والبلاد
دوس ماانتا دايس ع الزناد		نفدي القدس ونابلس والبلاد
دوس ماانتا دايس ع الزناد		نفدي القدس ونابلس والبلاد

موسيقى

نادتنا المنشية وعيلابون			وإيديكم بايديّ حتى نكون
نادتنا المنشية وعيلابون			وإيديكم بايديّ حتى نكون
وحدة وطنية واتحاد

دوس ماانتا دايس ع الزناد		نفدي القدس ونابلس والبلاد
دوس ماانتا دايس ع الزناد	نفدي القدس ونابلس والبلاد


رشيدة 
وصارت هدنة وقالوا بيطلع الجيش المصري وبيجي محلّه الصليب الدولي وقتها الجيش قال "تعالوا هَيّ السيارات موجودة واللي بدو يطلع على مصر كل احترام". في ناس طلعت – عِيَلهم صغيره وأغراضهم قليلة  بس جد رشيدة قال: "كيف بدنا اندشّر البلد؟ وين بدنا نروح؟"
طلع الجيش المصري من عراق المنشية وفلسطين في شهر 3/ 1949 واللي ضلوا بالبلد من أهلها ضلوا يقاوموا رجال ونسوان – يقعدوا بالخنادق اللي كانت محفورة ويدافعوا عن أرضهم وبلدهم. وبتتذكر رشيدة انه في ذيبه فضيلات وجوزها عبد القادر كانوا ياخذوا البارودة وينزلوا وذيبة تقولّه من هون ومن هناك الطخ، ولما يتعب عبدالقادر تقولّه "انزل وأنا بطلع محلك"
وكانوا الاسرائيلية مفروسين وورمانين على عراق المنشية – لما يدخلوا يكسروا البواب ويمعمطوا النسوان من شعورهن ويرموا سَكَن على العجين واذا بدهم شي ياخذوه واللي يقول لأ يطخّوه براسه. 
يوم اجوا عليهم ودقوا على باب الدار كانوا رح يخلعوه – سيدها رد: 
- ايش 
- افتخ
- ويش بدك يا خواجا
- بدنا أغانب
كانوا يحكوا عن الغنم أرانب 
- خذ 2 بس روح
واذا بقوله اليهودي: لا بدك توصِّلّهم على الدورية. 
ستها خافت على جوزها ونادت وراه "حط على راسك يا أبو محمود"
لف اليهودي عليها وقال "تخافيش يا ست، اسكت، هلا بيرجع" وفعلا وصّلهم ورجع. 
وبقي الموال على هالحال: ييجوا ياخدوا اللي بدهم اياه وقت ما بدهم وما حد مسترجي يطلع من البلد. وبهاي الفترة اتفقوا العرب وقالوا بدهم يطلّعوا الناس شهرين ثلاثة على بين ما تروق لخلاق بين العرب واليهود –ويساووا صلح وبعدها بترجع الناس على دورها. 
جدها لما سمع هيك صار يصب دم بدل البول. 1500 دونم هدول – غير الغنم والحلال... ومع هيك بقي يقول "مليح اللي طلعوا الاولاد وما صَرش فيهم اشي."  
لمّت الناس أغراضها وحطت الحب بالكياس قالوا "إن طوّلَت الغيبه بيكون معنا حب نطحنه" وطلّعوا الطواحين معهم. 
كل عيلة رشيدة، جدها واخوالها وهُمّه، لمّوا اغراضهم وطلعوا مع أهل البلد- كانت وقتها أخر الشتوية والدنيا مطر-  كب من الرب والناس مش عارفة وين تروح. كبّوهم بالمسكوبية عند القدس. هناك لا كان في شجر ولا حجر ولا خيمة ولا اشي. الناس حطّت فرشها وغراضها ونامت عليهم. قعدوا اهل البلد هيك يومين بالمطر والبرد وبعدها قالوا "بدنا نلتحق بالمخيمات" وراحوا على مخيم العروب بالخليل. 





أبو ناصر 
طلعنا من القرية في الليل..لا كهربا ولا ضو.. ومشينا في الليل وما بنسمع الا صوت البارود. امشينا في وديان كلها حجار وشوك. لولاد بتعيط والنسوان بتتحسر. ما اصعب هذيك الليلة .. طلعنا راكبين على حمير، وبعدين راحت الحمير في وسط إطلاق النار. الناس شاردين من الموت والموت لاحقنا، والطيارة فوقنا بتدوي .. لسى صوتها برن في ذاني.
ومن اللي بنساهوش .. خالتي خديجة الله يرحمها، كانت حامل، واحنا ماشيين والموت بحوم فوقنا؛ أجاها الطلق. لا فيه داية ولا حدا فاضي يساعد حدا.. ميلت ع حقول القمح  وولدت من حالها. ومن اللي هي فيه نسيت المولود، وكملت مشي، الخوف،  آه الخوف!، تركت المولود ومشت
 سِلِفها "عوض الله خليل"، سألها: إنتِ مش خلفتي يا خديجة؟ وين ال..؟ ضربت ع راسها وقالت آههه  سلفها  راح دور ولقيها بنت. سموها "حليمة، خاف الله لليوم عايشة.
مشينا حافيين جيعانين بردانين خايفين وشايفين الموت بحوم حوالين، وبكينا في حيرة وتوهان وندور حوالين حالنا.. ونتمنى يطلع الصبح.. ولليش يطلع الصبح مشان يطخونا اليهود.. مشينا لغزة ونما ليلتها في المقبرة الارض فرشتنا والسماء غطانا، مهو مالناش حدا، وثاني يوم مشينا مع الناس لدير البلح ونما في بيت مهجور، ووأنا واختي ما  بنعرف عن أهلنا اشي، ولاهم بعرفوا عنا اشيء.
سمعنا هناك انه فيه مخيم للاجئين اسمه البريج. هناك بيعطوا الناس مؤن وأكل، فرحنا.
 



رشيدة 
في المخيم انعطوا كل عيلة خيمة وهي وعليتها اخدوا خيمة صغيرة بعمود واحد. دار جدها ودار خالها كمان أخذوا خيم. 
وبعد ما صرفوا وأكلوا اللي معاهم بلشوا ياخدوا مساعدات. كانوا يوزعوا كيلو طحين لكل شخص كل عشرتِ ايام. وأمرار جبنة، سمك، بيض مجفف بكيتات بدّو مي. وكان لازم يجيبوا مي بجرار ويحطبوا ليطبخوا ويغسلوا ويتحمموا. 
بتتذكر رشيدة النسوان كانت تطلع اتحطّب والأولاد والبنات بالمدارس. بس امها مرة فضيلات مش متعودة تطلع على الخلا، فكانت تبعت رشيدة مع النسوان. ويوم كانت النسوان بتحطّب بيوقّفهم الفران وبيقولّهم انه مستعد يشتري الحطب منهم. امها لما سمعت هيك قالت كبروا حزمة رشيدة وانا بطلع بلاقيكم بنص الطريق. كان يرجعوا مليانين شوك من النتش...شوك بالشعر وعالأيدين وعالأواعي، ورشيدة تخلّص تحطيب وتركض على المدرسة تلاقيهم مخلّصين والمعلمة تبهدلها "وين يا ست رشيدة، ليش غايبة؟" ولما تقولّها انها كانت بتحطّب ترد المعلمه "يا اما حطب يا اما مدرسة الاتنين مع بعض بصيرش!"
والبنات كانوا يحزنوا عليها ويساعدوها يكتبولها الامتحان ويعطوها الورقة وهي يا دوب تلحّق. 
بعد فترة فتحوا مشغل خياطة بالمخيم- خيمة كبيرة بيتعلموا فيها الغرز والتريكو والتطريز- وكانوا يجيبوا القطع مقصوصة وهمة يركبوها – امها قالتلها "روحي تعلمي خياطة يا رشيدة بلاش مدرسة مادام المعلمة بتقول هيك". وحتى هناك كانت تتأخر بالتحطيب، والقطب والدروس تروح عليها. بس رشيدة شاطرة وفصحة وتعلمت الغرز كلها! 


أبو ناصر 
في مخيم البريج عشنا  في خيم مع الناس، لانه في البداية ما لقيناش حدا من أهلنا، مع أي حد المهم نلقى مطرح يخبينا من البرد والموت، بعدين  بلشو يتجمعو الناس، واجتمعت مع امي وأختي وأخوي لكبير "حسين" الله يرحمه ، وعشنا في خيمة مشتركة مع ناس ثانية، حوالي 4 عيل في خيمة. وفيه ناس سكنوا في مباني معسكر البريج، الي بنوه الإنجليز للجنود تاعينهم. 
الي ضلو في كوكبا  بلدنا آخر اشي كانوا كبار السن والمرضى زلازم ونسوان، الاحتلال أول اشي عمله لما دخل بلدنا، نسفوا بير القرية، وقتلوا اللي لقيوه، قتلوا كبار السن والمرضى، ومن جملتهم سيدي "محمد إبراهيم حسين" – رحمه الله – ومرت عمي "آمنة"، بقولوا انهم رمو جثثهم في بير البلد. كل إللي ظلوا ورانا قتلوهم وما حد عاش منهم. 
في المخيم ، كان فيه جوع حقيقي، كانت أيام صعبةوقاسية واشي صعب يتصدق ويتخرف، إشي لو أحكوه بجوز تقولوا انه بكذب وببالغ، الناس جاعت وتعبت ومرضت وما كان إلها معين،  بعدين أُنشِئت وكالة غوث اللاجئين وكانت تقدم الطعام وبعض الملابس، فتحسنت ظروف المعيشة. 

يويا
 (عجم سي بيمول – فا #)

يويا مرتين موسيقى
ياولاد حارتنا	يويا					نصبوا طارتنا 	يويا
وطارتنا تطير   يويا					طير العصافير يويا
تروي الاحزان  يويا					كان يا ما كان يويا
يوم سبت سبات يويا					اجوا الخواجات يويا
اخدوا حارتنا   يويا					كسروا لعبتنا   يويا
دواليب الدم   يويا					وتعم وطم    يويا
ورفضنا نهاجر يويا					قالوا الاوامر  يويا
قال البيقول  يويا						شدة وبتزول يويا
لا شدة زالت يويا						ولا دنيا دارت يويا
صرنا لاجئين يويا					كرت التموين يويا
زي طير مهاجر يويا					بالدنيا مسافر   يويا
والامر الواقع يويا					قمع ومدافع يويا
ممنوع نشكي يويا					ممنوع نحكي يويا
طب نسكت ليش يويا					لقمة العيش يويا
يعلن ابوها يويا						للي جابوها يويا


يويا يويا يويا

رشيدة

ضلهم بالمخيم وكبرت رشيدة وجوّزوها بس طلع العريس مش نافع وعاطل هو وأهله- طلقوها منه ولما اجا أبو محمد يخطبها جوزوها على ضرة، ام محمد. 
ابو محمد اتجوز رشيدة بالعروب بس كان ينتقل من مكان لمكان وشغل لشغل – ياخدها معه، وضلهم هيك ل 67. 
هديك السنه رجعوا على العروب ومعها 3 بنات: عالية وغالية وحنان. 
وهناك أبو محمد حط عينه على الثالثة وتجوز عليها. وهي بهالحال هجمت اسرائيل على الضفة وغزة وقامت الدنيا وما قعدت. والقوات الاسرائيلية دخلت على المخيم ونقلوهم بسيارات على بيت لحم ومن هناك بباصات اسرائلية على الجسر.
وبتتذكر رشيدة وبتقول: "بس بدهم يفضّوا البلد من أهلها - الناس لا قاومت ولا حاربت – زي الي بَخّت عليهم حية- 3 دول متحملوش 3 تيام – الا احنا عراق المنشية لحالها عشر تشهر وهي تحارب باسرائيل"



أبو ناصر 
في هذيك الفترة بعض الشباب كانوا يروحوا في اليل يخاطروا بحياتهم، يروحوا على لجِمال والحمير، يروحوا ع القرى اللي تهجرنا منها، ليجيبوا من بيوتهم شوية قمح ع حمص ع  اي اشي، لأنه كانت لبيوت مليانه لما طلعنا.. محنا طلعنا عَ أساس كم يوم ونرجع.. حتى الجاروشة - الطواحين جابوهن معهم.
آآآآه 
في ال 49 وبعد ما صارت غزة تابعة لمصر عملوا إدارة سموها إدارة الحاكم العام بقطاع غزة. واتعينت موظف في مكتب الحاكم العام، بكيت اوخذ مرتب 15 جنيه، وهذا المبلغ بالنسبة إلنا كلاجئين كان يعتبر ثروة.
بعد التعيّن، تعرَّفت على واحد، من قرية بيت طيما، أعطاني كتاب عن الحركة القومية والفكر القومي في أوروبا،  ولما قريته عجبني وقررت أنظم لحركة القوميين العرب. 
في ال 53 و54 اليهود شنوا هجمات عنيفة على مخيمات اللاجئين البريج والمغازي، وكانوا يقتلوا ويجرحوا العشرات، الهدف بكى تهجير الناس من فلسطين، كل فترة يعملوا هجوم عنيف ليجبرونا نهاجر ونترك المخيم، وطبعاً كنا نطلع في مظاهرات ونهتف: لا إسكان ولا توطين، إلّا بعودة اللاجئين. صمدنا وبقينا .. مثل ما نراح نصمد ونبقي.  
الناس أيامها  تعبت من المآسي والموت المجاني، وعشان هيك قام  مصطفى حافظ الله يرحمه في 56 بتشكيل مجموعات من الشباب سماهم الفدائيين، وكان اسم فدائي لأول مرة بنسمعه- وهذول الشباب تم تدريبهم وانطلقوا متعطشين للحياة ويمنعوا الموت اللي بسقيهم اياه الاحتلال فصاروا يدخلوا كمجموعات للمناطق المحتلة.
  فعلاً نشروا الرعب في داخل دولة الاحتلال، وعشان هيك لجأت دولة الاحتلال لمجلس الأمن، فصدر قرار بوقف القتال. 
في 1964 تعيّنت ضابط في جيش التحرير الفلسطيني، وبعتوني على دورات تدريبية ، إشي في السويس وإشي في القاهرة، وتابعت مسؤوليتي في جيش التحرير، لحد ما صارت هزيمة  1967 النكسة. 
نفذت مهمات كثيرة من زرع ألغام وتفجير .. ومن جملة ذلك مرة كنت مع زميل في مهمة ودخلنا الحدود، ويومها كانت لبلاد مزروعة بالقمح، والقمح كان وقتها هل طول، إحنا شفنا هالشوفة ومظلش بروسنا عقل..لبلاد بلادنا واحنا بفقر وجوع، وغيرنا عايش بخيرها..  لما صاحبي اطلع فيّ وقلي شو رايك؟ شو رايك؟؟ انتا بتسأل بواحد مطرود من ارضه عن رأيه!! طبعاً موافق يالله نحرق الزرع. ! جبنا بِسِّة، وربط في ذيلها حبل طويل مبلّل بالكاز، وأشعلنا النار في هذا الحبل، وتركنا البسه تجري مثل المجنونة، البس بركض والنار بتركض حرقنا مساحات واسعة من القمح.
في ال67، أنا كنت في موقع اسمه "حامد". كنا متحمسين للمعركة وفجأة أجت طيارات الاحتلال لتقصف موقعنا. نستقبل هذه الطائرات حسب تدريبنا برشاشات، ومن ضمن الرصاص المستخدم كان فيه رصاص إسمه: خارق حارق. في أثناء المعركة أول طائرة للعدو أسقطها في مدينة غزة واحد من قرايبي "محمد أبو ريا"، وقع الطيارة وأسر قائدها.  ثاني طائرة أسقطها العبد الفقير اللي قدامكم.. وسقطت بعيد عن الموقع.. الناس مسكوا قائد الطيارة وقتلوه. 


والله يا رجال ما بتجوز الإجابة
(راست)
موسيقى مرتين

هيه هيه يالله هيه هيه هيه هيه يا الله
هيه هيه يالله هيه هيه هيه هيه يا الله
هيه هيه يالله هيه هيه هيه هيه يا الله
هيه هيه يالله هيه هيه هيه هيه يا الله

هدوا الاوكار هدوها عالعصابه 		يكفينا سكوت عالعصابه النهابه
هدوا الاوكار هدوها عالعصابه 		يكفينا سكوت عالعصابه النهابه

والله يا رجال ما بتجوز الإجابة 		إلا بالنار والمدفع والدبابة
والله يا رجال ما بتجوز الإجابة 		إلا بالنار والمدفع والدبابة

ردوا بالنار والمدفع والطيارة		والطيارة
ردوا ثوار عالعصابة الغدّارة			الغدّارة
ردوا بالنار والمدفع والطيارة		والطيارة
ردوا ثوار عالعصابة الغدّارة			الغدّارة

نار التحرير قيدوها		وأرض فلسطين ردوها
والهدنة حيف ترضوها		يالله يا رجال امحوها

والله ما كان منها إلا الخسارة		ما يمحي العار الا النار اللهابة




أبو ناصر 
في هذا في الوقت بكت إذاعة صوت العرب تقول: أسقطنا 12 طائرة! وفعلياً ما أسقطوا ولا طيارة!  رغم انه امهزمنا يومها الا انه كان فيه تضحيات وبطولات .. بس غابت شمسنا وخسرنا بلادنا.

رشيدة 
لما وصلوا الجسر كانت الدنيا عالمغرب والجسر مهدوم. بيّتوا هناك ورشيدة معها راديو ترانزيزتور الكل التمّ يسمع الأخبار وبعد شوي نادت على حجتين وأخدتهم على جنب وطلّعت ذهباتها وأعطتهم لواحدة منهم وقالتلها تعطيهمّش لحد الا بالأماره وشهّدَت التانية! 
تاني يوم قطّعوهم النهر وأخدوهم على الضليل جنب الزرقاء بالاردن وكانت هي لحالها بعز عازة الازلام  تاركها جوزها لحالها وهي وقتها صبية بال 30 وبعز جمالها. 
بالضليل كانوا عاملين المخيم بنص الصحراء وتيجي المساعدات بالليل وهي ما تستجري تطلع لتتوه عن خيمتها بالعتمة وتقول "الله والغني".
وهمه هناك كانوا ييجوا وياخدوا معلومات ويسألوهم "بدكم ترجعوا؟" وبلشت اشاعات تنتشر بالمخيم انهم بدهم يرجعوهم على فلسطين بالغصب والناس بلشت تترك وتهرب – خايفين يرجعوهم. وشوي شوي المخيم بلش يفضى. خيمة من هون وخيمة من هون...  
والمخيم ضل يفضى لقالت لحالها "والله ان جن ربعك عقلك ما بينفعك!" لمت أغراضها وراحت عند جوزها. لما وصلت فتح الباب لقاها هي والبنات؟
-شو بتعملي هون أنا خلص تجوزت على شو مركنه؟
-بيظلوا بناتك- بدكش تصرف عليهم؟
قلها البنات باخذهم وانت الله يسهل عليك... وين ما الك اهل روحي دوري عليهم – ما بدي اياكي خلص أنا تجوزت. وقال لها في إلها قريب في مخيم الحسين. تركت البنات وراحت دوّرت ولقيت ابن عمها وعيلته بالمخيم . استقبلوها وقعّدوها عندهم. 



أبو ناصر 
 بعد الهزيمة 67 عمت حالة الرُعب والخوف، والشب الي يمسكه جيش الاحتلال تسحَله جيبات حتى الموت. قتل واعتقال وضرب .. احتال متوحش وشعب اعزل.  
بعد شهر قرننا مجموعة من 7 اشخاص نغادر لمصر، وعشان تصل لمصر بدّك تمشي متخفي في سيناء، تلبس جلّابيّات البدو، أول ما طلعنا من رفح ع سينا، وسينا محتلة..  مشينا ع المسكرات اللي كانت بيوم أماكن نتدرب فيها مشان نحارب، مرقنا ع مدينة العريش المحتلة وما قدرنا نفوتها. 
 مع المغرب سمعنا صوت سيارة، فقلنا أجا الفرج  هذول أكيد بدو! فرج مين والناس نايمين، طلعت جيبات جيش الاحتلال، تخبينا كل واحد في مكانه، قعدنا نستنى الموت-  متحركناش -  تقول على روسنا الطير. ما تسمعلنا نفس.  خوف ما بعده خوف! انك شايف الموت وبتنستنى فيه.
مشنا بالصحرا .. شوية سمعنا صوت، واحد قال يهود، وتفرقنا كل حد في اتجاه، شرد اللي معي، وما لقيت غير اني من حالي.. قدمت ع الصوت وقلت مرحبا بالموت.. وانه راعي نايم ومعه شلية غنم وجنبه بطيخ، نديت عاللي معي ولما أجوا قلت لواحد منهم كان بطل في ثورة ال36، قلت له: "أبو عمر"، إنت طول عمرك سبع ثورات وعمِلت وقمت، شو اللي صارلك. خلّيك سبع يا سبع! قال لي: هي يا ابن "القاضي" أنا هساع  أرنب، مظلش رجال. 
اشي مُضحك ومُبكي.
  سينا جبال من الرمل تمشي ورجلك تغوص في الرمل. تمشي في الحر والشوب، عليم بالله لو تزم برّاد فيه ميه ليغلي من حرّ الصيف.  
بيوم على وجه الصبح وصلنا عند بدوي هو عروسه لما شافنا عرفنا: فلسطينية، رحب فينا وأكرمنا، كان عنده مخلّفات من الّلي ظلت ورا الجيش المصري، معلّبات سردين  وفاصوليا.. وفوق هيك خلاّ مرته -عروس لسّه - تخبز خبز جديد على الصاج، واحنا مش مصدقين حالنا! 
ومشينا أيام وليالي والطخ فوق روسنا لوصلنا قناة السويس، بس عليها حراسات قوية من جيش الاحتلال، ومن الجيش المصري ع الجانب الثاني، يعني إنتَ معرَّض للقتل من هان ومن هان، لأنه ما حد عارف مين احنا. ومش كلنا بنعرف نسبح، يعني يا بنغرق، يا بنموت طخ.  فقالوا: الحل نطلع في اتجاه مدينة بورسعيد. 


رشيدة

بعد يومين ثلاث الباب بيدق الباب ولا  هو ابو محمد بدو يرد رشيدة – سألها ابن عمها – تروحي؟ وكانت ام مشتاقة لبناتها أول مرة بتتركهم  عالية كانت 6 و غالية 5 وحنان سنة. راحت مع جوزها ويا دوب لساهم بالطريق واذ ببقولّها: "رشيدة، وين الذهبات جبتيهم من عند اهلك؟"  صفنت- وفهمت- وقالتله: "لا الذهبات مع امي مخبيتهم خفت اليهود ياخذوهم." وبلّشت اخناقة على الذهبات وقعدت اكم يوم وبالاخر لما ما رضيَت اتجيب الذهبات طرّها من البيت مرة ثانية: "طشي وين ما بتطشي"! 
ونزلت عالكرامة بالأغوار الأردنية عند دار عمها. عمها حاول يساعدها ويطلّعلها كرت مؤن وداروا من مكتب لمكتب – بس كرت المؤن والمساعدات تاعها وتاع بناتها مع جوزها وما بيطلعلها تطلّع واحد تاني! 


أبو ناصر 
 عشان نصل بورسعيد بدنا نقطع الملاحات وفي هاي المنطقة ممكن نغرق بالمي والملح... وفوق هيك مليانه الطريق الى كمائن لجيش الاحتلال.
قطعنا الملاحات بالموت، وكان بينا وبين الشط 50 متر، أخذنا نفس بدنا نمشي، وإلا الصايح بصيح: وقف.. مين انتوا.. كانوا من الجيش السوداني، قلت له: إحنا ضباط من جيش التحرير الفلسطيني جايين من غزة..  فقال: واحد منكو يتقدّم، رُحت قلت له: أنا الضابط محمد القاضي. رحّبوا فينا، وقاموا بواجبنا. ومن هناك بعثونا ع القاهرة.
ومن القاهرة بلشت رحلة الكفاح مع الثورة الفلسطينية، ومن هناك ع الاردن، وتوليت مسؤولية التدريب للفدائيين والفدائيات، درّبت كثير، اشي من العراق، من اليمن ومن سوريا وفلسطين والاردن .
و من اللي بتذكره كان معنا من ضمن المقاتلين شب عراقي اسمه صخر، شكل دورية ودخل الجولان، واصطدم بكمين صهيوني، فاستشهد. بعدها شكلت دورية ورحت أدور عليه. 
الاحتلال غدار وكان بمثل هذه الحالات يفخخ الجثث عشان تنفجر باللي بحملوها،  انتوا متخيلين، فأنا كنت افتش عن الجثة بحذر تمني لقيته وتأكدنا انه مش مفخخ.. حملناه وانطلقنا فيه. وتم تشيعييه في العراق مثل ما بليق بالابطال اللي رووا فلسطين بدمهم. 





صوّب 
(دوكاه – مي)

صوب يا خوي عالمدفع خللي النيران صيابا 
حلفنا نفوت ما نرجع الا ندمر دبابة

سدد يا خوي سدد خلّي البارود يزغرد
سدد يا خوي سدد خلّي البارود يزغرد
شعبي بالارض متمرد مثل النيران لهابا

صوب يا خوي عالمدفع خللي النيران صيابا 
حلفنا نفوت ما نرجع الا ندمر دبابة
موسيقى

بالله هاتي رشاشي يلا عبلادي ماشي
بالله هاتي رشاشي يلا عبلادي ماشي
ما بدي موت عَفراشي لتعود الارض لصحابا

صوب يا خوي عالمدفع خللي النيران صيابا 
حلفنا نفوت ما نرجع الا ندمر دبابة



رشيدة
يوم وهي بالكرامة عند دار عمها – سمعوا صياح وضرب ونار... 
ودخلت الدبابات الاسرائيلية عالكرامة والفدائية يركضوا يحطوا الغام بالدبابات، والحسبة يومها انضربت والخضار والفواكة تطير بكل مكان وتسمعهم ينادوا: "وين أبو عمار وين أبو عمار" وقتها هي لا بتعرف أبو عمار ولا الشغلات هاي. 
دخلوا اليهود و خشوا الفدائية والجيش الأردني وبتقول رشيدة "يا باي يا باي! الله لا يوريك ملحمة صارت!"

أبوناصر
الكرامة بعيدة عن شمال عمّان أكثر من 100 كيلو، اجاء الهجوم الصهيوني بأعداد ضخمة من الدبابات، في الأول بتكون المنطقة مفتوحة، بتسير فيها الدبابات براحتها، كل ما اتّجهت إلى الشرق، بصير الممرر بين الجبال ضيق، والضابط مشهور حديثة الله يرحمه، خلّى الدبابات الصهيونية قريبة منه، فأطلق النار عليها، هو والجند الّلي معاه، دمّروا حوالي 12 دبّابة. وكانت معركة بطولية مهمة في التاريخ العربي.

أجا "الملك حسين" وصعد على أحد الدبابات الإسرائيلية المدمّرة وقال: أنا الفدائي الأول، وراح ل"مشهور حديثة": برافو عليك ورفعه . كانوا بقولوا "أبو عمار" بطل المعركة بس بالفعل الّلي هُزم الجيش الإسرائيلي كان "مشهور حديثة". الفدائيين لسَّه بداية عهدهم! 
وبعدها بكم سنه صارت أحداث أيلول، وطلعنا على بيروت، وأعدنا تنظيم نفسنا في لبنان، وبدأت مع مسؤولي السياسي في محادثات، أطلب منه عقد مؤتمر وطني، لدراسة الوضع اللي وصلنا له. ويومها شعرت بعدم قدرته على اتخاذ مثل هذا القرار، كان فيه عليه ضغوطات ما قدرت أحدِّدها بالزبط؛  قلت له: أنا بهمّني أصل للحقيقة. ولما شعرت إنه عاجز عن اتّخاذ القرار؛ قلت له: أنا خلص، مستقيل!  فقال: خلّي بالك طويل يبو ناصر، قلت له للوطن نفسي طويل، بس معكم  نَفَسي انقطع!







التكتيك

خٌلتي يا خٌلتي يا خٌلتي أنا عربي أصيل يا خٌلتي
وبأصالتي بتكمن علتي 
ما أقبل الضيم بأرضي ما أقبل الضيم بعرضي
ما أقبل الضيم بملتي يا خلتي 
أنا كيف أقول يا ناقتي نخي
وانتي طول عمرك جمل المحامل 
وسمعت نغمة أزعجت مخي سألت قالوا تكتيك يا جاهل
إن رخوا نشد 		وان شدوا نرخي 
إن رخوا نشد 		وان شدوا نرخي
هيك انشهرنا في المحافل
لازم تكون تكتكجي ابن تكتكجي ابن تكتيك يا متكتك تكتكتك بتتكتك كل المسائل
كل شي فهمتوا بيك يا معود إلا التكتيك
كل شي فهمتوا بيك يا معود إلا التكتيك 
أنا راجع أرعى الغنم واحكي القصة للغنم 
بلكي إن فهم الغنم وفهموني برجع ليك 
ويا معود إلا التكتيك تكتيك تكتيك



Option 1
أبو ناصر 
[bookmark: _GoBack]رجعت على القاهرة، واهتميت بعيلتي، وظليت مشغول بوطني وحريتي،  وبعد ما رجع ابو عمار وقامت السلطة زُرت غزة، وكانت معي زوجتي – الله يرحمها-  ومرّيت بقريتنا وشُفتها (عبارة عن غابة)، وفيها شجرتين سدر (نبق) موجودات من ايام البلاد، وكم شجرة جمّيز. جبت معي يومها: جمّيز ونبق، وزرت القدس، وصلّيت في الاقصى،  وما زرتش بعدها لبلاد. البلاد باقية وإذا أنا مرجعتش أكيد أولادي واحفادي بدهم يرجعوا.. 

رشيدة 
وبعد معركة الكرامة شردوا مرة تانية وهاي المرة على مخيم عند اوتوستراد الزرقاء جنب معسكر الجيش وزيه زي باقي المخيمات لا مي لا كهرباء لا حمامات. 
وهي هناك ما طولت- إجا أبو محمد واستأجرلها دار زغيرة ب 3 ليرات بالشهر بس ما كان ينام عندها ولا يلفى عليها كان هو والضرة بدار ثانية. 
وبعد فترة اجى عليها وقالها "يا رشيدة شو رأيك بدال ما هي بدار وانت بدار وهي بعيلة وانت بعيلة وهي شو جاب وانت شو جاب"
ردت عليه "معليش بنمشي مع بعض"
وقبل ما نقلت ما كان في مشاكل بيناتهن – ما كان يلفى عليها. بس بالبيت الواحد غير... وهي كان نفسها بولد ... وحبلت... جابت بنت - كفاية. والشرور بلشت اتزيد والضرة معها المصروف وتتحكم برشيدة والبنات. وأبو محمد ولا اله دخل يتركهم يتخانكوا يطلع.
يجوا دار خالها من مخيم البقعة يفزعوا ويصلحوا. ورشيدة لسه نفسها بولد يسندها – حبلت بالبطن الخامس ولما جابت جابت "عادل" وشو انبسطت فيه والضرة كانت رح تعدم عقلها وما كانت نَفَسِه 20 يوم ولا خناكة  دابه بالبيت وهاي المرة لما اجوا دار الخال يفزعوا قالولها "احنا يا خال بدنا نظلّنا فاضحين حالنا معاه ومعاكي؟ خلص بدنا نجيبك تسكني عنا في البقعة!" 
يومها جابوا سيارة اخذوها هي والبنات وعادل وأغراضها. في البقعة اشترولها خيمة  ب10 ليرات – بعد ما كانت مرتاحة ببيت بمي وكهرباء وحمام رجعت على الصفر.  حاول أبو محمد يصلح ويرجعها بس ما رضيوش اهلها "احنا بدنا نظلنا كل يوم وهو رايح جاي تعوا شوفو بنتكو تعوا خذو بنتكو!"
وهي بالمخيم حاولت مرة تانية تجيب كرت مؤن بس الكل عارف انها متجوزة وبيطلعلها كرت ولازم تلحق كرتها بس كل ما تروح  يقولولها جيبي ورقة طلاق او شقاق ونزاع. وأبو محمد  مش راضي. 
صار يعطيهم مصروف 10 دنانير بالشهر... مابيكفيش...اضطرت تعتمد على حالها وبلشت اتهدّب حطات وتخيط وشوي شوي تحوش وتدبر أمورها. وبعتت للحجة الأمارة وجابت ذهباتها واخدت برّاكية بالسوق واشترت ثلاجة زغيرة صارت اتبيع اسكيمو. ليوم مر من جنبها ابو يوسف على العرباية وقلها ليش ما تجيبي بضاعة من عمان؟ "بعرفش اوصل عمان" قلها "أنا بدلّك" وعشان ما حد يحكي لحقته من بعيد وراحو بالباص، هو قعد قدام وهي ورا.  وعمان إربد

عمان اربد
عمان اربد			بقعة صويلح
عمان اربد			بقعة صويلح
Everybody talk about أم عادل
Talk about ام عادل
المسجد الحسيني			سوق البخارية
طبب حرير			اواعي داخلية
Everybody talk about أم عادل
Talk about ام عادل
شوية خواتم			فالصو ونواعم
شوية خواتم			فالصو ونواعم
Everybody talk about أم عادل
Talk about ام عادل
نوفوتيه حرير			ماركا وتنانير
نوفوتيه حرير			ماركا وتنانير
Everybody talk about أم عادل
Talk about ام عادل
Everybody talk about أم عادل
Talk about ام عادل

رشيدة 

وأم عادل صار عندها دكان 

ودكان طورته وكبرته وطلعت من الخمية وعمرت دار وربت العيال ولليوم رشيدة فضيلات ببيتها بالبقعة حوليها بناتها وابنها وأحفادها.


option (2)
رشيدة 
وبعد معركة الكرامة شردوا مرة تانية وهاي المرة على مخيم عند اوتوستراد الزرقاء جنب معسكر الجيش وزيه زي باقي المخيمات لا مي لا كهرباء لا حمامات. 
وهي هناك ما طولت- إجا أبو محمد واستأجرلها دار زغيرة ب 3 ليرات بالشهر بس ما كان ينام عندها ولا يلفى عليها كان هو والضرة بدار ثانية. 
وبعد فترة اجى عليها وقالها "يا رشيدة شو رأيك بدال ما هي بدار وانت بدار وهي بعيلة وانت بعيلة وهي شو جاب وانت شو جاب"
ردت عليه "معليش بنمشي مع بعض"
وقبل ما نقلت ما كان في مشاكل بيناتهن – ما كان يلفى عليها. بس بالبيت الواحد غير... وهي كان نفسها بولد ... وحبلت... جابت بنت - كفاية. والشرور بلشت اتزيد والضرة معها المصروف وتتحكم برشيدة والبنات. وأبو محمد ولا اله دخل يتركهم يتخانكوا يطلع.
يجوا دار خالها من مخيم البقعة يفزعوا ويصلحوا. ورشيدة لسه نفسها بولد يسندها – حبلت بالبطن الخامس ولما جابت جابت "عادل" وشو انبسطت فيه والضرة كانت رح تعدم عقلها وما كانت نَفَسِه 20 يوم ولا خناكة  دابه بالبيت وهاي المرة لما اجوا دار الخال يفزعوا قالولها "احنا يا خال بدنا نظلّنا فاضحين حالنا معاه ومعاكي؟ خلص بدنا نجيبك تسكني عنا في البقعة!" 
يومها جابوا سيارة اخذوها هي والبنات وعادل وأغراضها. في البقعة اشترولها خيمة  ب10 ليرات – بعد ما كانت مرتاحة ببيت بمي وكهرباء وحمام رجعت على الصفر.  حاول أبو محمد يصلح ويرجعها بس ما رضيوش اهلها "احنا بدنا نظلنا كل يوم وهو رايح جاي تعوا شوفو بنتكو تعوا خذو بنتكو!"
وهي بالمخيم حاولت مرة تانية تجيب كرت مؤن بس الكل عارف انها متجوزة وبيطلعلها كرت ولازم تلحق كرتها بس كل ما تروح  يقولولها جيبي ورقة طلاق او شقاق ونزاع. وأبو محمد  مش راضي. 
صار يعطيهم مصروف 10 دنانير بالشهر... مابيكفيش...اضطرت تعتمد على حالها وبلشت اتهدّب حطات وتخيط وشوي شوي تحوش وتدبر أمورها. وبعتت للحجة الأمارة وجابت ذهباتها واخدت برّاكية بالسوق واشترت ثلاجة زغيرة صارت اتبيع اسكيمو. ليوم مر من جنبها ابو يوسف على العرباية وقلها ليش ما تجيبي بضاعة من عمان؟ "بعرفش اوصل عمان" قلها "أنا بدلّك" وعشان ما حد يحكي لحقته من بعيد وراحو بالباص، هو قعد قدام وهي ورا.  وعمان إربد



عمان اربد
عمان اربد			بقعة صويلح
عمان اربد			بقعة صويلح
Everybody talk about أم عادل
Talk about ام عادل
المسجد الحسيني			سوق البخارية
طبب حرير			اواعي داخلية
Everybody talk about أم عادل
Talk about ام عادل
شوية خواتم			فالصو ونواعم
شوية خواتم			فالصو ونواعم
Everybody talk about أم عادل
Talk about ام عادل
نوفوتيه حرير			ماركا وتنانير
نوفوتيه حرير			ماركا وتنانير
Everybody talk about أم عادل
Talk about ام عادل
Everybody talk about أم عادل
Talk about ام عادل

رشيدة 

وأم عادل صار عندها دكان 

ودكان طورته وكبرته وطلعت من الخمية وعمرت دار وربت العيال ولليوم رشيدة فضيلات ببيتها بالبقعة حوليها بناتها وابنها وأحفادها.


أبو ناصر 
رجعت على القاهرة. وبعد ما عاد "أبو عمار" لغزة واستقبلته الجماهير؛ كان مسموح إلنا من هون نزور غزة، زُرت غزة، ومن غزة زرت الداخل وكانت معي زوجتي – الله يرحمها. مرّيت بقريتنا وشُفتها عبارة عن مجرَّد غابة، بس شجرتين النّبق الموجودات، كان لسّاهن موجودات، وبعض شجر جمّيز لسَّه كان موجود. جبت جمّيز ونبق، وزرت القدس، وصلّيت في القدس،  وما رجعت بعدها على فلسطين. 


أغنية (راجع لبلادي)  MUSIC
راجع ع بلادي		راجع ع بلادي
عالأرض الخضرا	راجع ع بلادي
أنا واولادي		أنا واولادي
والغربة مرة		أنا وولادي
راجع ع بلادي		راجع ع بلادي
عالأرض الخضرا	راجع ع بلادي
أنا واولادي		أنا واولادي
والغربة مرة		أنا وولادي
[bookmark: _Hlk527103312]بفي العريشة 		بفي العريشة 
يا ما تعللنا		بفي العريشة
ما بنسى العيشة			ما بنسى العيشة
بمنازلنا 			ما بنسى العيشة
راجع ع بلادي		راجع ع بلادي
عالأرض الخضرا	راجع ع بلادي
أنا واولادي		أنا واولادي
والغربة مرة		أنا واولادي

